DUT skort klasse op‘n Motor is by die Universiteit van KwaZulu-Natal aan die brand gesteek (Foto: Twitter) Die Durban Universiteit vir Tegnologie (DUT) het aangekondig dat klasse vir Dinsdag en Woensdag opgeskort is weens betogings deur studente. “Die besluit is deur die uitvoerende bestuurskomitee en die uitvoerende komitee van die senaat geneem,” het die universiteit in ŉ verklaring gesê. Die besluit het gevolg nadat daar Maandag ontwrigting was weens studente wat betoog het. “DUT bly oop al is klasse tydelik opgeskort.” Die studenteraad het Maandag ŉ verklaring aan die bestuur oorhandig waarin daar aangevoer word dat studente frustrasie beleef rakende finansiering deur die nasionale finansiële hulpskema vir studente (NSFAS). Daar is glo ook kwessies rakende behuising en vervoer. “Ons sal oor die volgende twee dae met die studenteraad beraadslaag om oplossings te probeer vind vir die kwessies wat geopper is,” het DUT gesê. Die Universiteit van KwaZulu-Natal moes lesings Maandag opskort te midde van gewelddadige betogings deur studente op die Westville-kampus. ŉ Sekuriteitsvoertuig is aan die brand gesteek, polisiebeamptes is met klippe bestook en studente wat nie aan die betoging deelneem nie is glo gedreig. Die studente betoog oor betalings van NSFAS en trae registrasies. Betogings het ook by die Mangosuthu Universiteit van Tegnologie (MUT) in Umlazi plaasgevind. Die studenteraad van die Universiteit van die Witwatersrand (Wits) het intussen ook aangedui dat hulle vandag sal betoog oor probleme met die registrasieproses en verblyf.